## Pravilnik o minimalnim tehničkim uvjetima za poslovne prostorije u kojima se obavlja trgovina i posredovanje u trgovini i uvjetima za prodaju robe izvan prostorija

### NN 37/1998 (18.3.1998.), Pravilnik o minimalnim tehničkim uvjetima za poslovne prostorije u kojima se obavlja trgovina i posredovanje u trgovini i uvjetima za prodaju robe izvan prostorija

# **MINISTARSTVO GOSPODARSTVA**

Na temelju članka 17. stavka 2. i 3. Zakona o trgovini ("Narodne novine",
br. 11/96) ministar gospodarstva uz suglasnost ministra: prostornog uređenja,
graditeljstva i stanovanja, ministra rada i socijalne skrbi i ministra
zdravstva donio je

## **PRAVILNIK**

### **O MINIMALNIM TEHNIČKIM UVJETIMA ZA POSLOVNE PROSTORIJE U KOJIMA SE OBAVLJA TRGOVINA I POSREDOVANJE U TRGOVINI I UVJETIMA ZA PRODAJU ROBE IZVAN PROSTORIJA**

I. OPĆE ODREDBE

Članak 1.

Ovim Pravilnikom uređuju se najmanji uvjeti što ih moraju ispunjavati
poslovne prostorije, (u daljnjem tekstu: prostorije) oprema i uređaji u
prodajnim objektima trgovine na veliko i malo i za obavljanje trgovačkog
posredovanja, uvjeti za prodaju robe izvan prodajnih objekata i roba koju
je dopušteno prodavati izvan prodajnih objekata.

Prostorije u kojima se obavlja trgovina robama, za koje su uvjeti propisani
posebnim propisima, moraju pored uvjeta propisanih ovim Pravilnikom odgovarati
i uvjetima iz tih propisa.

Članak 2.

Prostorije prema odredbama ovog Pravilnika jesu:

1. prostorije u kojima se obavlja prodaja robe na malo (prodavaonice
s različitim načinom prodaje uključivo samoposluživanja i robne kuće i
skladišta za prodaju robe na malo)

2. prostorije u kojima se obavlja prodaja robe na veliko

3. prostorije u kojima se obavlja posredovanje u trgovini

Prodaja robe izvan prostorija prema odredbama ovog Pravilnika je prodaja:
na tržnicama na malo, u kioscima, na klupama, u prostorijama kupca, putem
televizije, pokretnih prodavača, automata, pošte, te prigodna prodaja na
priredbama, sajmovima i izložbama.

Članak 3.

Odredbe ovog Pravilnika glede uvjeta za obavljanje trgovine odnose se
na pravne i fizičke osobe, koje kao registrirani trgovci obavljaju trgovinu,
ili posredovanje u trgovini, kao i na pravne i fizičke osobe iz članka
8. Zakona o trgovini.

Odredbe ovog Pravilnika odnose se i na pravne i fizičke osobe koje upravljaju
i održavaju tržnice na malo i tržnice na veliko, kao i na organizatore
sajmova.

Članak 4.

Prostorije moraju udovoljavati normativima utvrđenim građevinskim, urbanističkim,
tehničkim, sanitarnim, požarno-preventivnim i drugim propisima.

Prostorije moraju biti izgrađene na mjestu na kojem je, obzirom na način
obavljanja trgovine ili usluge, osigurana nesmetana i racionalna manipulacija
robom.

Članak 5.

Prostorije s površinom od 1.200 m˛ i većom, moraju imati odgovarajuće
parkiralište.

Prostorije iz stavka 1. ovog članka moraju imati odgovarajuće uređaje
i opremu za utovar i istovar robe kao i druge odgovarajuće uređaje i opremu
potrebnu za manipulaciju robom.

Članak 6.

Prostorije moraju biti izgrađene, uređene, opremljene i priključene
na objekte i uređaje komunalne infrastrukture i to: vodoopskrbe, odvodnje
otpadnih voda i elektroopskrbu, u skladu s tehničkim normama i tehničkim
propisima.

Iznimno, od odredbe stavka 1. ovoga članka, ukoliko se prostorije nalaze
na području uz koje nisu izgrađeni objekti i uređaji komunalne infrastrukture,
moraju biti izvedene, uređene i opremljene u skladu s odgovarajućim tehničkim
normama i tehničkim propisima.

Krute otpadne tvari moraju se sakupljati na određenim i za to utvrđenim
mjestima, uz osiguranje potrebnih zdravstveno-tehničkih uvjeta i redovito
odstranjivati na način koji odredi nadležno tijelo lokalne samouprave.

Članak 7.

Prostorije moraju biti izgrađene, uređene i opremljene u skladu s tehničkim
normama i tehničkim propisima kojima se sprječava štetan utjecaj okoliša
ili životinja na kakvoću i zdravstvenu ispravnost roba u prostoriji.

II. PROSTORIJE U KOJIMA SE OBAVLJA TRGOVINA NA MALO

*1. Prodavaonice*

**a) Zajedničke odredbe**

Članak 8.

Prodavaonica u smislu odredaba ovog Pravilnika je prostorija u kojoj
se obavlja trgovina na malo od najužeg do najšireg izbora robe široke potrošnje,
a u kojoj je prodaja robe organizirana, tako da zaposleno osoblje uslužuje
kupce na uobičajen (tradicionalan) način ili kao prodaja putem samoizbora
odnosno samoposluživanja kupaca, te djelomično i preko automata u sastavu
prostorije ili kombinacijom navedenih oblika prodaje.

**b) Vanjski izgled**

Članak 9.

Pristupna površina ispred prodavaonice mora biti uređena i opremljena
na način koji omogućava lako čišćenje i održavanje te površine i izvedena
tako da omogućava nesmetan ulaz i prolaz do prodavaonice, sukladno posebnim
propisima.

Ako ispred prodavaonice ne postoji uređen pločnik, pristupna površina
ispred prodavaonice i izloga mora biti asfaltirana, betonirana ili popločena
kamenom odnosno izvedena na drugi način, tako da osigurava nesmetano kretanje
osoba i omogućava održavanje čistoće.

Članak 10.

Prostor ispred ulaza u prodavaonicu mora biti osvijetljen od prvog sumraka
do jutarnjega dnevnog svjetla.

Članak 11.

Na ulaznoj strani prodavaonice mora na uočljiv način biti istaknuta
tvrtka pravne i fizičke osobe, koja obavlja trgovinu u prodavaonici, kao
i posebne oznake za određenu prodavaonicu (naziv i broj prodavaonice, mjesto
poslovanja i sl.).

Članak 12.

Ulazna vrata u prodavaonicu moraju biti široka najmanje 0,90 m.

Ako prodavaonica ima odvojena vrata za ulaz i za izlaz, na vratima moraju
biti istaknute uočljive oznake "ulaz" i "izlaz".

Ulazna odnosno izlazna vrata za robu moraju biti dovoljno široka da
se obzirom na vrstu robe i na način poslovanja omogućavaju laku manipulaciju
robom.

Članak 13.

Ulaz i pristup u prodavaonicu koja se nalazi u dvorišnom prostoru ili
veži zgrade mora biti uređen sukladno odredbama članka 9. do 12. ovog Pravilnika.

Pristup prodavaonicama iz stavka 1. ovog članka mora biti uređen tako,
da ne ometa ostale korisnike zgrade u korištenju tih prostora.

**c) Unutrašnjost prodavaonice**

Članak 14.

Prodavaonica mora imati najmanju svjetlu visinu (od završne obrade poda
do završne obrade stropa) 2,8 metara.

Iznimno, od odredbe stavka 1. ovog članka, svjetla visina prodavaonice
može biti manja od 2,8 metara, ali ne manja od 2,2 metra, uz uvjet da je
ta iznimka u skladu s posebnim propisima.

Članak 15.

U radnom vremenu prodavaonica mora biti osvijetljena prirodnim danjim
svjetlom ili umjetnim osvjetljenjem čija jačina mora biti u skladu s važećim
normama.

Članak 16.

Prodavaonica koja je izgrađena na dva ili više katova mora imati izgrađeno
stubište širine 1,1 metra ili šire i teretno dizalo, ukoliko se u prodavaonici
prodaju teški i veliki proizvodi.

Prodavaonice s prodajnim prostorom površine 1200 m˛ i više moraju imati
ugrađeno osobno dizalo za 4 i više osoba ili pokretne stepenice.

Članak 17.

Podovi prodavaonice moraju biti izvedeni od materijala koji se može
lako čistiti (teraco, kamen, keramičke pločice, određene umjetne smjese,
guma i sl.) te moraju biti ravni i glatki i ne smiju biti klizavi.

Na mjestima gdje zaposlenici obavljaju radne zadatke podovi prodavaonice
moraju u pogledu toplotne provodljivosti odgovarati normativima utvrđenim
propisima o zaštiti na radu.

Zidovi i stropovi prodavaonice moraju biti uredno obrađeni i obojeni
i ne smiju biti oštećeni.

U dijelu prodavaonice u kojem dolazi do jačeg prljanja zidova (gdje
se prodaje svježe meso i sl.) zidovi moraju biti obloženi keramičkim pločicama
ili odgovarajućim materijalom do visine najmanje 1,80 m od poda.

Članak 18.

Prodavaonice korisne površine 600 m˛ i veće, moraju imati prostorije
za zdravstveno-sanitarne potrebe kupaca, i to odvojeno dvije grupe prostorija,
jedna grupa za muškarce (ista grupa treba sadržavati; najmanje jedan zahod
s pisoarom, odvojeni pretprostor s umivaonikom s tekućom toplom i hladnom
vodom), a jedna grupa za žene (ta grupa treba sadržavati; najmanje jedan
zahod, odvojeni pretprostor s umivaonikom s tekućom toplom i hladnom vodom).
Tehničko rješenje, oprema i uređenje tih prostorija treba biti sukladna
s tehničkim propisima i tehničkim normama.

Članak 19.

Prodavaonica s prodajnim prostorom većim od 1.200 m˛ mora imati agregat
za proizvodnju električne energije, za pogon rashladnih tijela, registar
blagajne i neophodnu rasvjetu prodavaonice.

Članak 20.

Prodavaonica mora imati osigurano dobro prirodno ili umjetno provjetravanje
prostorija. Ako je prirodno provjetravanje u prodavaonici nedovoljno, prodavaonica
mora imati uređaj za umjetno provjetravanje (mehanička ventilacija).

Prodavaonica u kojoj se peku pilići, meso ili kobasice, mora imati i
dodatni uređaj za umjetno provjetravanje, odgovarajućeg kapaciteta odzračivanja,
kojim se osigurava potpuno odvođenje zagađenog zraka iz prodavaonice.

Članak 21.

Prodavaonica mora imati odgovarajući uređaj za grijanje ako klimatske
prilike to zahtijevaju, i ako se u njoj zaposleni zadržavaju stalno ili
duže od dva sata bez prekida, a vrsta robe koja se u njoj prodaje podnosi
zagrijavanje prostorija.

**d) Oprema prodavaonice**

Članak 22.

Prodavaonica mora biti opremljena policama, tezgama, prodajnim stolovima,
gondolama, rashladnim vitrinama i drugom sličnom opremom, ovisno o organizaciji
poslovanja prodavaonice i vrsti robe koja se u njoj prodaje.

Oprema prodavaonice iz stavka 1. ovog članka mora biti postavljena,
odnosno ugrađena na način koji omogućava lako održavanje, a materijal od
kojeg je izrađena oprema mora biti u skladu s posebnim propisima kojima
se uređuje zaštita života i zdravlja ljudi.

Prodavaonica u kojoj se prodaje kruh, pecivo, meso, riba, te mesni i
mliječni proizvodi, koji nisu u originalnom pakiranju mora biti opremljena
praonikom za ruke s tekućom toplom i hladnom vodom.

Članak 23.

Police, prodajni stolovi, gondole i slična oprema moraju biti postavljeni
tako da prostor između njih omogućava nesmetano kretanje kupcima i zaposlenom
osoblju.

Članak 24.

Roba se izlaže u prodavaonici i u izlozima prodavaonice, a može se izlagati
i u pokretnim ili stalnim izložbenim ormarićima (vitrinama) smještenim
ispred prodavaonice ili na drugom za to prikladnom mjestu.

Izlozi i izložbeni ormarići odvojeni od prodavaonice moraju imati istaknutu
tvrtku odnosno naziv kao i naziv ili broj prodavaonice.

Članak 25.

Roba u prodavaonici mora biti izložena po vrstama i uredno složena.

Namirnice ne smiju biti smještene izravno na podu prodavaonice ili neposredno
uz robu čija svojstva mogu štetno djelovati na namirnice.

Članak 26.

Prodavaonica mora biti opremljena mjerilima (vagama i dr.) koja moraju
biti ispravna i tako postavljena da je kupcima omogućen uvid u mjerenje
robe.

**e) Pomoćne prostorije**

Članak 27.

Pod pomoćnim prostorijama razumijevaju se: prostorije i prostori za
priručna skladišta, prostori za odlaganje pokvarljivih otpadaka (smeće),
pomoćne prostorije za higijensko-sanitarne potrebe zaposlenika odnosno
za zdravstveno-sanitarne potrebe kupaca.

Ukoliko prodavaonica ima priručno skladište, roba u skladištu mora biti
smještena na način da je osigurana od kvarenja, onečišćenja i miješanja
različitih svojstava.

Članak 28.

Ambalaža se ne može odlagati i čuvati u prodajnom prostoru niti ispred
prodavaonice, već u skladištu ili na drugom prikladnom mjestu.

Pokvarljivi i ostali otpaci moraju se odlagati u kontejner ili druge
primjerene posude na posebnim za to određenim prostorima, uz odgovarajuću
higijensku zaštitu.

Članak 29.

Prodavaonica mora imati osigurane pomoćne prostorije za zdravstveno-sanitarne
potrebe zaposlenika. Veličina tih prostorija i njihova opremljenost mora
odgovarati broju zaposlenih u prodavaonici, sukladno s propisima o zaštiti
na radu.

Uporaba sanitarnih prostorija za potrebe zaposlenika mora se osigurati
na udaljenosti od najviše 100 m od prodavaonice.

Članak 30.

Podovi i zidovi pomoćnih prostorija iz članka 29. stavka 1. ovog Pravilnika
moraju biti obloženi keramičkim pločicama ili odgovarajućim materijalom,
i to zidovi do visine najmanje 1,50 m od poda.

*2. Posebne odredbe za prodavaonice s određenim oblicima prodaje*

**a) Samoposluga**

Članak 31.

Prodavaonica u kojoj je prodaja robe na malo organizirana na način da
se obavlja pretežno samoposluživanjem kupaca (samousluga, samoposluživanje)
mora biti opskrbljena i košaricama za nošenje robe, a ako je njen prodajni
prostor veći od 400 m˛ i kolicima za prijevoz robe.

U prodavaonici iz stavka 1. ovoga članka razmak između polica s izloženom
robom mora iznositi najmanje 1 m, a ako kupci za prijevoz robe koriste
kolica najmanje 1,20 m.

**b) Robna kuća**

Članak 32.

Prodavaonica u kojoj je prodaja robe na malo najšireg izbora robe široke
potrošnje organizirana tako da u pravilu za pojedine vrste robe postoje
posebni prodajni prostori, a obavlja se samoposluživanjem kupaca i usluživanjem
na klasičan način, te putem automata (robna kuća), mora imati ukupan prodajni
prostor površine najmanje 600 m˛.

Članak 33.

Prodavaonica u kojoj se obavlja prodaja veće količine robe mora raspolagati
s kolicima za prijevoz robe do prijevoznog sredstva kupca.

*3. Skladišta u kojima se obavlja trgovina na malo*

Članak 34.

Skladišta u kojima se obavlja trgovina na malo moraju udovoljavati uvjetima
propisanim ovim Pravilnikom za skladišta u kojima se obavlja trgovina na
veliko.

III. POSLOVNE PROSTORIJE U KOJIMA SE OBAVLJA TRGOVINA NA VELIKO

*1. Skladišta*

Članak 35.

Skladišta u kojima se obavlja prodaja robe na veliko moraju u pravilu
biti zatvorena, a iznimno, ako to vrsta robe ili klimatski uvjeti dopuštaju
mogu biti natkrivena ili otvorena.

Unutar skladišta moraju se osigurati odgovarajuće prometnice za nesmetano
kretanje vozila i osoba.

Zemljište na kojem je skladište izgrađeno mora biti ograđeno zaštitnom
ogradom visokom najmanje 2 m, koja ne smije biti od bodljikave žice, osim
ako se skladište nalazi izvan naseljenog mjesta.

Natkrivena ili otvorena skladišta mogu se graditi isključivo na suhom
zemljištu na kojem je riješeno otjecanje vode ili je provedena drenaža.

Članak 36.

U sastavu skladišta moraju osigurati:

- poseban prostor namijenjen za odlaganje povratne ambalaže i smeća,

- pomoćne prostorije za zdravstveno-sanitarne potrebe zaposlenika na
koje se na odgovarajući način primjenjuju odredbe članka 29. ovog Pravilnika.

Članak 37.

Skladište mora biti tijekom radnog vremena dovoljno osvijetljeno prirodnom
ili umjetnom svjetlošću i mora imati prirodno ili umjetno provjetravanje
(mehanička ventilacija), a ako to vrsta i svojstva robe zahtijevaju mora
imati i odgovarajuće klimatske uređaje.

Na izgradnju i izgled podova, zidova i stropova zatvorenog skladišta
na odgovarajući se način primjenjuju odredbe članka 17. ovoga Pravilnika.

Podovi natkrivenog i otvorenog skladišta moraju biti izvedeni od materijala
koji omogućava stalnost ravnine podne površine, otpornost na habanje i
odgovarajuću odvodnju, te moraju biti izvedeni prema tehničkim propisima
i normama za tu vrstu građevine.

Članak 38.

Skladište mora imati odgovarajuću opremu za smještaj i čuvanje robe
kojom se osigurava i održavanje propisane kvalitete robe (posebno namirnica).

Skladište mora imati odgovarajuća sredstva unutrašnjeg transporta, te
pribor i alat kojima se osigurava pravilno i lako manipuliranje robom,
a ako je skladište izgrađeno na dvije ili više etaža mora imati i teretno
dizalo i stepenice primjerene širine za prenošenje robe.

Roba se u skladištu izlaže na način koji osigurava dovoljno slobodnog
prostora za prolaz zaposlenom osoblju i kupcima kao i sredstvima za manipuliranje
robom.

Skladište mora osigurati prostor za pristup teretnih vozila, odgovarajuća
transportna sredstva namijenjena za utovar i istovar i telefon.

*2. Prostorije u kojima se obavlja trgovina na veliko na osnovi
uzoraka i u tranzitu*

Članak 39.

Prostorije u kojima se obavlja prodaja robe na veliko na osnovi uzoraka
ili na drugi sličan način moraju u svom sastavu imati:

- prostoriju za obavljanje administrativnih poslova i primanje poslovnih
stranaka;

- prostor za izlaganje uzoraka;

- pomoćne prostorije za higijensko-sanitarne potrebe zaposlenog osoblja
na koje se na odgovarajući način primjenjuju odredbe članka 29. ovoga Pravilnika.

Prostorije iz stavka 1. ovoga članka moraju imati telefon.

Članak 40.

Za obavljanje trgovine na veliko u tranzitu potrebna je najmanje jedna
prostorija za obavljanje administrativnih poslova i telefon, odnosno telefax,
te pomoćne prostorije za higijensko-sanitarne potrebe zaposlenog osoblja.

*3. Prostorije u kojima se obavlja otkup poljoprivrednih proizvoda
(otkupne stanice)*

Članak 41.

Otkupna stanica je prostorija u kojoj se obavlja otkup poljoprivrednih
proizvoda i stoke radi daljnje prodaje.

Podna površina otkupne stanice mora biti izvedena prema tehničkim propisima
i tehničkim normama za tu vrstu građevine, tako da se s podne površine
osigura odvodnja površinskih voda.

Otvoreni prostor otkupne stanice mora biti uređen na način koji omogućava
njegovo lako čišćenje i održavanje.

Članak 42.

Otkupna stanica mora, s obzirom na vrstu robe koja se otkupljuje, imati
najmanje jednu zatvorenu poslovnu prostoriju, minimalne visine 2,80 m,
čija površina ne može biti manja od 10 m˛.

Članak 43.

Prostorije otkupne stanice moraju biti izgrađene, uređene, opremljene
i priključene na objekte i uređaje komunalne infrastrukture i to: vodoopskrbe,
odvodnje otpadnih voda i elektroopskrbu, u skladu s tehničkim normama i
tehničkim propisima.

Iznimno, od odredbe stavka 1. ovoga članka, ukoliko se prostorije nalaze
na području uz koje nisu izgrađeni objekti i uređaji komunalne infrastrukture,
moraju biti izvedene, uređene i opremljene u skladu s odgovarajućim tehničkim
normama i tehničkim propisima.

Krute otpadne tvari moraju se sakupljati na određenim i za to utvrđenim
mjestima, uz osiguranje potrebnih zdravstveno-tehničkih uvjeta i redovito
odstranjivati na način koji odredi nadležno tijelo lokalne samouprave.

Članak 44.

Otkupna stanica mora s obzirom na vrstu robe koja se otkupljuje, biti
opskrbljena i odgovarajućim uređajima, opremom i priborom za manipulaciju
robom i očuvanje zdravstvene ispravnosti proizvoda.

Otkupna stanica mora imati odgovarajući pribor za mjerenje (vagu i dr.).

Članak 45.

Otkupna stanica mora imati zahod s pretprostorom u kojem se nalazi umivaonik
s tekućom vodom i priborom, potrebnim za održavanje higijene (sapun, papir
za ruke, posuda za otpatke i sl.).

Prodavačima robe u otkupnoj stanici mora se osigurati upotreba zahoda.

Članak 46.

Otkupna stanica u kojoj se obavlja otkup stoke mora imati ogradu izrađenu
od odgovarajućeg materijala s potrebnim brojem ulaza i izlaza koji se mogu
zatvoriti, vezove za stoku te utovarne rampe, kao i odgovarajuće uređaje
za dovod zdravstveno ispravne vode za napajanje stoke.

*4. Tržnice na veliko*

Članak 47.

Tržnice na veliko su posebno organizirana i uređena mjesta na kojima
se obavlja prodaja i kupnja poljoprivrednih proizvoda na veliko i skladištenje
roba.

Članak 48.

Tržnica na veliko u svom sastavu mora imati:

- prostoriju za izlaganje i prodaju poljoprivrednih proizvoda;

- jednu ili više posebnih prostorija za uskladištavanje poljoprivrednih
proizvoda opskrbljenu odgovarajućim sredstvima unutrašnjeg transporta za
manipulaciju robom;

- parkirališta za cestovna transportna sredstva;

- pomoćne prostorije za higijensko-sanitarne potrebe zaposlenog osoblja
i stranaka izgrađene i opremljene prema odredbama članka 29. i 30. ovog
Pravilnika;

- poseban prostor namijenjen za odlaganje otpadaka, ako nije osigurano
dnevno uklanjanje otpadaka;

- agregat za proizvodnju električne energije ako skladište drži robu
za koju se koriste rashladni uređaji.

Tržnica na veliko u svom sastavu mora imati i posebne prostorije za
obavljanje administrativno-stručnih poslova u svezi s pružanjem usluga
korisnicima.

Članak 49.

Posebne prostorije za uskladištenje poljoprivrednih proizvoda moraju
biti opskrbljene rashladnim uređajima kao i uređajima za grijanje odnosno
kondicioniranje zraka koji odgovaraju vrsti proizvoda i namjeni tržnice
na veliko (ovisno o tome da li je distributivnog ili proizvodnog karaktera),
a kojima se osigurava pravilno čuvanje proizvoda kroz duže razdoblje kao
i dozrijevanje onih proizvoda koji taj proces zahtijevaju.

IV. PROSTORIJE U KOJIMA SE OBAVLJA POSREDOVANJE U TRGOVINI

Članak 50.

Na prostorije u kojima se obavlja posredovanje u trgovini na odgovarajući
se način primjenjuju odredbe ovoga Pravilnika ovisno o vrsti i načinu obavljanja
posredovanja.

Dio prostorije u kojoj se obavlja posredovanje u trgovini robe mora
biti namijenjen za primanje stranaka, ako za tu namjenu nije osigurana
posebna prostorija.

Članak 51.

Prostorije u kojima se pružaju usluge uskladištenja robe moraju ispunjavati
uvjete koji su ovim Pravilnikom propisani za skladišta u kojima se obavlja
prodaja robe na veliko.

V. PRODAJA IZVAN PRODAVAONICA

*1. Zajedničke odredbe*

Članak 52.

Prodaja izvan prodavaonica može se obavljati na tržnicama na malo, u
kioscima, na klupama izvan tržnica, putem pokretnih prodavača, putem automata
i na sajmovima.

Članak 53.

Pravne i fizičke osobe koje obavljaju trgovinu izvan prodavaonica, osim
fizičkih osoba koje se bave poljoprivrednom proizvodnjom, dužne su voditi
popis robe sukladno Pravilniku o obliku i načinu vođenja popisa robe u
trgovini na malo i za svaku pojedinačnu prodaju ispostaviti kupcu račun.

Iznimno od odredbe stavka 1. ovog članka račun se ne mora ispostaviti,
ako se pretežni dio prodaje odnosi na prodaju dnevnog tiska, duhana i duhanskih
prerađevina, lutrije, sportske prognoze, lota i velda, maraka i drugih
poštanskih vrijednosnica.

*2. Tržnice na malo*

Članak 54.

Tržnica na malo (u daljnjem tekstu: tržnica) predstavlja uređeni prostor
i zgrade, na kojima se obavlja prodaja namirnica i druge robe u skladu
s tržnim redom i ovim Pravilnikom.

Na tržnici se ne može prodavati roba koju je prema posebnim zakonima
zabranjeno prodavati na tržnici.

Članak 55.

Na tržnici se obavlja prodaja slijedećih poljoprivrednih proizvoda:

- voće i povrće,

- mliječni proizvodi vlastite proizvodnje,

- jaja,

- cvijeće.

Iznimno od stavka 1. ovog članka, na tržnici se može prodavati i druga
roba, ako su ispunjeni uvjeti za prodaju određene robe na malo utvrđeni
ovim Pravilnikom i drugim propisima.

Članak 56.

Prodajni prostor tržnice može biti otvoren i zatvoren.

Visina zatvorenog prodajnog prostora mora biti najmanje 6 m, a iznimno
može biti manja od 6 m, ali ne manja od 4 m, i to samo ako je osigurano
potpuno dovodno i odvodno umjetno provjetravanje (mehanička ventilacija).

Prodajni boksovi u tržnici moraju imati površinu od najmanje 6 m˛.

Članak 57.

Prostorije smještene na tržnici, koje prema odredbama ovog Pravilnika
predstavljaju prodavaonicu odnosno kiosk moraju glede robe koja se u njima
prodaje, ispunjavati uvjete određene ovim Pravilnikom.

Članak 58.

Tržnica mora imati:

- rashladni i skladišni prostor odgovarajuće veličine za čuvanje robe;

- odgovarajući prostor za spremanje i čuvanje vaga, suncobrana i ostalog
pribora kojim se služe prodavatelji robe;

- poseban prostor namijenjen za odlaganje otpadaka;

- dovoljan broj pomoćnih prostorija namijenjenih za zdravstveno-sanitarne
potrebe zaposlenika u zatvorenom dijelu tržnice;

- dovoljan broj odvojenih pomoćnih prostorija namijenjenih za zdravstveno-sanitarne
potrebe prodavatelja i kupaca.

Na pomoćne prostorije za higijensko-sanitarne potrebe iz stavka 1. protokola
4. i 5. ovoga članka na odgovarajući način se primjenjuju odredbe članka
30. ovog Pravilnika.

Članak 59.

Objekti tržnice moraju biti priključeni na javnu vodovodnu, kanalizacijsku
i električnu mrežu.

Otvoreni prodajni prostor tržnice mora imati javnu rasvjetu.

Na zatvoreni prostor tržnice u pogledu osvjetljavanja primjenjuje se
odredba članka 15. ovoga Pravilnika.

Zatvoreni prodajni prostor tržnice mora biti izgrađen i opremljen tako
da u ljetu temperatura zraka u tom prostoru ne bude viša od +20°C.

Članak 60.

Na izgradnju i izgled podova, zidova i stropova zatvorenog dijela tržnice
na odgovarajući se način primjenjuju odredbe članka 17. ovog Pravilnika.

Na podove otvorenog dijela tržnice na odgovarajući se način primjenjuju
odredbe članka 37. stavka 3. ovog Pravilnika.

Članak 61.

Tržnica mora biti opremljena dovoljnim brojem prodajnih klupa i vaga,
s tim da za svaku klupu mora biti osigurana najmanje jedna vaga.

Gornja površina prodajnih klupa iz stavka 1. ovoga članka mora biti
izrađena od glatkog materijala, bez pukotina, koji se lako čisti.

Prodajne klupe moraju biti postavljene tako da između njih ostane dovoljno
slobodnog prostora za nesmetano kretanje prodavalaca i kupaca.

Prostor između prodajnih klupa kojim se kreću kupci mora biti širok
najmanje 2 m.

Članak 62.

Na tržnici moraju biti odijeljeni i označeni prostori za prodaju pojedinih
vrsta roba po grupama.

Na prostoru tržnice na klupama, na kojima se prodaje voće, povrće, mliječni
proizvodi i jaja ne može se prodavati ostala roba.

Članak 63.

Namirnice u originalnom pakiranju mogu se prodavati samo u zatvorenim
prostorima tržnice u skladu s pravilima o načinu čuvanja, smještaja i prodaja
namirnica, te pravilima o zdravstvenoj ispravnosti namirnica.

Za prodaju pojedinih vrsta namirnica (lakopokvarljive namirnice) moraju
se osigurati uređaji s niskim temperaturama za čuvanje tih namirnica.

Članak 64.

Predmeti opće uporabe (sredstva za osobnu higijenu, njegu i uljepšavanje
lica i tijela, sredstva za održavanje čistoće) mogu se prodavati na tržnici
samo ako je dio tržnice uređen za prodaju tih predmeta, tako da su ti predmeti
osigurani od štetnih atmosferskih i ostalih utjecaja.

Razni alati za domaćinstvo, posuđe i pribor za jelo, proizvodi izrađeni
od pruća i slame, proizvodi od drva, keramike, tekstila, stakla i plastike
i sl. za kućanstvo mogu se prodavati na tržnici samo u posebno izdvojenom
i uređenom prostoru za prodaju tih proizvoda.

Odjevni predmeti i obuća, mogu se prodavati na tržnici samo u posebno
izdvojenom i uređenom prostoru za prodaju tih proizvoda i pod uvjetom da
su vlastite proizvodnje.

Članak 65.

Na tržnici se ne mogu prodavati elektrotehnički i elektronski aparati,
radio i TV-prijemnici, strojevi te njihovi dijelovi i pribor.

*3. Kiosci*

Članak 66.

Kiosk je, prema odredbama ovoga Pravilnika, prostorija u kojoj se prodaja
robe na malo obavlja kroz odgovarajući otvor na samom kiosku bez ulaska
kupca u prodajni prostor.

Svjetla visina kioska ne smije biti manje od 2,20 m, a slobodna površina
poda ne može biti manje od 2 m˛, uz uvjet da su u prostoru kioska osigurani
normativi u pogledu mikroklimatskih uvjeta.

Konstruktivna izvedba kioska mora biti takva da prodavaču osigura zaštitu
od atmosferskih utjecaja. Pod kioska mora biti izveden od materijala koji
osiguravaju toplinsku zaštitu.

Ako se u kiosku prodavač zadržava puno radno vrijeme, ili duže od dva
sata, za vrijeme hladnog razdoblja, potrebno je osigurati zagrijavanje
u kiosku.

Članak 67.

Kiosk u kojem se prodaje kruh, pecivo, meso, riba te mesni i mliječni
proizvodi koji nisu u originalnom pakiranju mora biti opremljen praonikom
za ruke s tekućom toplom i hladnom vodom.

Kiosk mora imati osigurane pomoćne prostorije za sanitarne i higijenske
potrebe zaposlenog osoblja na udaljenosti od najviše 100 m.

*4. Ostala prodaja izvan prodavaonica*

**a) Prodaja na klupama**

Članak 68.

Na klupama (izvan tržnica) može se prodavati samo ona roba koja se prema
svojim svojstvima može prodavati izvan prodavaonica.

Prodaja robe na klupama može se obavljati samo na mjestima za koje je
tijelo lokalne samouprave dalo prethodno odobrenje.

Za prodaju namirnica, osim odobrenja iz stavka 2. ovog članka potrebno
je i odobrenje sanitarne inspekcije, sukladno propisima o zaštiti zdravstvene
ispravnosti namirnica.

Na prodajnoj klupi mora biti istaknuta tvrtka pravne ili fizičke osobe
koja obavlja trgovinu.

Članak 69.

Prodaja namirnica na klupama može se obavljati samo ako su osigurani
slijedeći uvjeti:

- zaštita klupa od štetnog djelovanja okoliša (prašina, ispušni plinovi
automobila, sunca, vjetra i sl.),

- čišćenje i pranje površina i prodajnih mjesta,

- svakodnevno otklanjanje smeća.

Za prodaju pojedinih vrsta namirnica (lakopokvarljive namirnice) mora
se osigurati odgovarajući uređaj s niskim temperaturama radi njihovog čuvanja.

Za prodaju lubenica, dinja, paprika, kupusa, krumpira te drugog voća
i povrća potrebno je osigurati podmetače koji moraju biti izdignuti od
površine.

Članak 70.

Prodaju predmeta opće uporabe, posebno sredstava za osobnu higijenu,
njegu i uljepšavanje (lica i tijela) koja su podložna kvarenju mogu se
prodavati na klupama samo ako je osigurana zaštita od štetnog djelovanja
okoliša i ako su za njihovo izlaganje osigurani uređaji s odgovarajućom
temperaturom.

Članak 71.

Na klupama se ne mogu prodavati elektrotehnički i elektronski aparati,
radio i TV-prijemnici, strojevi te njihovi dijelovi i pribor.

Osim proizvoda iz stavka 1. ovog članka na klupama se ne može prodavati
roba koju je prema posebnim zakonima zabranjeno prodavati izvan prodavaonica.

**b) Pokretni prodavači**

Članak 72.

Pokretnim prodavačem u smislu ovog Pravilnika podrazumijeva se prodaja
bez stalnog prodajnog mjesta, putem posebno uređenog i opremljenog vozila
za prodaju robe, odnosno putem kolica koja se prevoze od mjesta do mjesta
ili putem plovnog objekta koji je opremljen za prodaju na malo određenih
grupa proizvoda.

Pokretni prodavač može obavljati prodaju samo na mjestima za koje je
tijelo lokalne samouprave dalo prethodno odobrenje.

Na pokretne prodavače odgovarajuće se primjenjuju odredbe članka 68.
do 71. ovog Pravilnika.

Članak 73.

Pokretna (putujuća) prodaja industrijski pakiranih smrznutih namirnica
i prodaja nepakiranih sladoleda mogu se prodavati samo na način određen
propisima o zaštiti zdravstvene ispravnosti i zdravstvenom nadzoru namirnica.

**c) Automati**

Članak 74.

Prodaja pomoću automata izvan prodavaonica može se obavljati samo na
mjestima za koje je odobrenje izdalo nadležno tijelo lokalne samouprave,
odnosno vlasnik ili korisnik prostora na kojem se smješta automat.

Na automatu treba biti isktanuta firma vlasnika automata.

Članak 75.

Prodaja pomoću automata obavlja se sukladno tehničkim uvjetima i opremljenosti
automata ovisno o vrsti proizvoda.

Trgovac koji prodaje robu pomoću automata dužan je pratiti i osigurati
ispravno funkcioniranje automata.

Članak 76.

Prodaja sladoleda i bezalkoholnih pića pomoću automata može se obavljati
samo na način uređen propisima o zdravstvenoj ispravnosti i zdravstvenom
nadzoru namirnica.

Članak 77.

Za prodaju robe na tržnicama, u kioscima, na klupama, putem pokretnih
prodavača, putem automata, te prodaju robe putem pošte i u prostorijama
kupca, trgovac mora osigurati odgovarajuće skladištenje robe koju prodaje
(nudi) izvan prodavaonice, i robom rukovati na način kojim se osigurava
očuvanje njezine kakvoće.

Za prodaju robe na način iz stavka 1. ovog članka, trgovac je dužan
postupati sukladno propisima o zaštiti potrošača.

*5. Sajmovi*

Članak 78.

Priređivači sajmova uzoraka odnosno organizatori gospodarskih izložbi
moraju imati određene odgovarajuće zatvorene i otvorene sajamske odnosno
izložbene prostore.

Otvoreni sajamski izložbeni prostori moraju biti ograđeni čvrstom ogradom.

Izlagačima robe mora se osigurati upotreba telefona i teleprintera,
a za njihov boravak moraju se u sastavu sajamskog odnosno izložbenog prostora
osigurati posebne poslovne prostorije ili odgovarajući prostori kao i pomoćne
prostorije za njihove higijensko-sanitarne potrebe.

U sastavu sajamskog odnosno izložbenog prostora moraju se osigurati
posebne pomoćne prostorije za zdravstveno-sanitarne potrebe posjetilaca
sajma odnosno gospodarske izložbe.

Pomoćne prostorije iz stavka 4. i 5. ovoga članka moraju biti izgrađene
i opremljene u skladu s odredbama članka 29. i 30. ovog Pravilnika.

*6. Stočni sajmovi*

Članak 79.

Na stočne sajmove na odgovarajući se način primjenjuju minimalni tehnički
uvjeti, što su ovim Pravilnikom propisani za otkupne stanice, ako posebnim
propisima nije drukčije određeno.

VI. PRIJELAZNE I ZAVRŠNE ODREDBE

Članak 80.

Trgovci koji na dan stupanja na snagu ovog Pravilnika za obavljanje
trgovine ispunjavaju uvjete propisane Pravilnikom o minimalnim tehničkim
uvjetima za poslovne prostorije u kojima se obavlja promet robe i usluga
u prometu robe ("Narodne novine", broj 38/85 i 30/91), nastavljaju s radom
prema uvjetima iz toga Pravilnika.

Trgovci iz stavka 1. ovog članka, dužni su uvjete za obavljanje trgovine
prema odredbama ovog Pravilnika uskladiti u roku od jedne godine od dana
stupanja na snagu ovog Pravilnika.

Članak 81.

Tržnice na malo uskladit će svoje poslovanje i uređenje tržnice i odnose
sa zakupcima prostora na tržnicama s odredbama ovog Pravilnika u roku 3
mjeseca od dana stupanja na snagu ovog Pravilnika, a trgovci koji prodaju
robu na tržnici u istom roku uskladit će svoje poslovanje na način uređen
ovim Pravilnikom.

Ako trgovci iz stavka 1. ovog članka ne usklade u roku svoje poslovanje,
tržnice su dužne raskinuti s njima ugovore o zakupu.

U roku iz stavka 1. ovog članka usladit će poslovanje i trgovci koji
prodaju robu izvan tržnica.

Članak 82.

Stuanjem na snagu ovog Pravilnika prestaje važiti Pravilnik o minimalnim
tehničkim uvjetima za poslovne prostorije u kojima se obavlja promet robe
i usluga u prometu robe ("Narodne novine", br. 38/85 i 30/91), osim za
trgovce koji su započeli obavljati djelatnost trgovine prije stupanja na
snagu ovog Pravilnika, a najdulje do isteka roka iz članka 80. stavka 2.
ovog Pravilnika.

Članak 83.

Ovaj Pravilnik stupa na snagu osmog dana od dana objave u "Narodnim
novinama".

Klasa: 011-01/97-01/43
Urbroj: 526-01/97-01
Zagreb, 25. veljače 1988.

Ministar
**mr. Nenad Porges,** v. r.

Pravilnik, NN 37/1998-460